Na temelju čl. 75. Statuta Sveučilišta u Zadru, a na prijedlog privremenog rektora prof.

dr. sc. Damira Magaša, Senat Sveučilišta u Zadru, na II. redovitoj sjednici u šk. god.

2002./2003., održanoj 23. travnja 2003., donio je

PRAVILNIK

O POČASNOM DOKTORATU ZNANOSTI

Čl. 1.

Sveučilište može dodijeliti počasni doktorat znanosti istaknutim znanstvenim i javnim djelatnicima iz zemlje i inozemstva za:

1.izuzetne doprinose u pojedinim područjima znanstvenog, znanstveno-nastavnog, kulturnog i umjetničkog stvaralaštva,

2.za izuzetne doprinose u duhovnom i materijalnom razvoju Sveučilišta.

Čl. 2.

Prijedlog za dodjeljivanje počasnog doktorata znanosti Senatu podnose najmanje 3 (tri) odjelna vijeća od kojih je jedno nositelj prijedloga.

Po dobivanju pisanog obrazloženog prijedloga, Senat imenuje stručno povjerenstvo, u sastavu od 3 (tri) redovita profesora koje razmatra i predlaže Senatu dodjelu počasnog doktorata ili odbijanje podnesenog prijedloga.

Čl. 3.

Odjel koji je nositelj prijedloga u slučaju iz čl. 1., točke 1.ovoga Pravilnika mora imati najmanje 3 (tri) doktora znanosti u znanstvenom području u kojem je predloženik ostvario izuzetan doprinos.

Čl. 4.

Prijedlog za dodjeljivanje počasnog doktorata znanosti donosi odjelno vijeće većinom glasova ukupnog broja članova.

Čl. 5.

Prijedlog za dodjeljivanje počasnog doktorata znanosti u slučaju iz čl. 1., točke 1. ovoga Pravilnika mora biti obrazložen izuzetnim doprinosom predloženika u pojedinim područjima u smislu članka 1. toč. 1. ovoga Pravilnika i njegovih visokih moralnih kvaliteta i to od najmanje tri redovita profesora Sveučilišta, odnosno stručnog povjerenstva iz čl. 2., st. 2. ovoga Pravilnika.

Čl. 6.

Ukoliko odjeli u sastavu Sveučilišta nemaju 3 (tri) doktora znanosti u znanstvenom području u kojem je predloženik ostvario izuzetan doprinos iz čl. 1., točke 1. ovoga Pravilnika, Senat može na prijedlog rektora ili privremenog rektora, provesti postupak dodjele počasnog doktorata znanosti.

U slučaju iz st. 1., točke 2. ovoga Pravilnika, rektor može predložiti Senatu dodjelu počasnog doktorata, a tročlano stručno povjerenstvo daje Senatu obrazloženje s odgovarajućim mišljenjem.

Čl. 7.

Odluku o dodjeli počasnog doktorata znanosti donosi Senat većinom glasova ukupnog broja članova.

Čl. 8.

Počasni doktorat znanosti može se oduzeti ako se utvrdi da se njegov nositelj teško ogriješio o načela temeljem kojih mu je počasni doktorat znanosti dodijeljen.

Počasni doktorat znanosti oduzima se u postupku koji je identičan postupku dodjele počasnog doktorata znanosti.

Čl. 9.

Promocija počasnog doktorata znanosti obavlja se na svečanom skupu kome predsjedava rektor.

Na tom skupu, Pročelnik odjela u slučaju iz čl. 1., točke 1. ovoga Pravilnika ili prvi član Povjerenstva u slučaju iz čl. 1., točke 2. ovoga Pravilnika, iznose biografske podatke o predloženiku, rezime i razloge zbog kojih su odjel ili Povjerenstvo predložili Sveučilištu da određenoj osobi dodijeli počasni doktorat znanosti.

Čl. 10.

Sadržaj diplome o počasnom doktoratu znanosti utvrđuje se prilikom donošenja odluke o dodjeli počasnog doktorata znanosti.

U diplomi mora biti navedeno tko je predlagač dodjele počasnog doktorata znanosti, odluka s kratkim obrazloženjem i datum promocije.

Diplomu počasnog doktorata znanosti potpisuje rektor.

Čl. 11.

Sveučilište vodi posebnu evidenciju o dodijeljenim počasnim doktoratima znanosti u koju se unose podaci iz diplome.

Čl. 12.

Ovaj Pravilnik stupa na snagu danom donošenja.

SVEUČILIŠTE U ZADRU

Broj: 01-500/1-2003.

Zadar, 30. travnja 2003.

Privremeni rektor

Prof. dr. sc. Damir Magaš